**Uddannelsesråd for Veterinærmedicin og Husdyrvidenskab**

I henhold til Københavns Universitets bestyrelses beslutning af 15. december 2011 om oprettelse af uddannelsesråd på Det Sundhedsvidenskabelige Fakultet etableres nedennævnte uddannelsesråd.

**1. Navn**

Uddannelsesrådet benævnes Uddannelsesråd for Veterinærmedicin og Husdyrvidenskab på engelsk Educational Council for Veterinary Medicine and Animal Science

De uddannelser, der er samlet under Uddannelsesråd, kan markedsføres samlet under navnet School of Veterinary Medicine and Animal Science eller tilhørende forkortelse VET School.

**2. Uddannelser**

Uddannelsesråd for Veterinærmedicin og Husdyrvidenskab omfatter følgende bachelor-, kandidat- og masteruddannelser:

Bachelor og kandidatuddannelse i Veterinærmedicin, bacheloruddannelse i Husdyrvidenskab (forankret på SCIENCE), kandidatuddannelse i Animal Science, bachelor og kandidatuddannelse i Biologi- Bioteknologi (forankret på SCIENCE) og master uddannelsen i Companion Animal Clinical Science.

Uddannelsesrådet vil endvidere drøfte eksisterende og nye efteruddannelsesaktiviteter som udbydes eksternt.

Når fakultetet opretter nye uddannelser, placerer Fakultetsledelsen (FLT) disse under det relevante uddannelsesråd.

**3. Formål**

Uddannelsesrådet skal styrke uddannelsernes ledelsesforankring, hvilket skal bidrage til en løbende uddannelsesudvikling og prioriteringer på uddannelsesområdet.

Uddannelsesrådet skal bidrage til at sammenknytte studienævnenes og institutternes uddannelsesarbejde.

Uddannelsesrådet skal bidrage til at profilere ovennævnte uddannelser overfor aftagere, studerende og andre interessenter.

**4. Opgaver**

Uddannelsesrådet behandler og koordinerer uddannelsesmæssige spørgsmål under hensyntagen til både strategiske, uddannelsesfaglige og ressourcemæssige overvejelser.

Uddannelsesrådets opgaver er derfor:

*Strategi*

Årligt at drøfte visionerne og planerne for uddannelsesområdet med udgangspunkt i uddannelsesevalueringer og uddannelsesredegørelser.

Drøfte andre uddannelsespolitiske spørgsmål.

*Økonomi*

At institutledere, studieledere og øvrige medlemmer sammen løbende kvalificerer udmøntningen af de givne økonomiske rammer for uddannelsesrådets uddannelser.

*Kvalitet og koordinering*

Støtte studienævn og institutters opgaver med at tilrettelægge, gennemføre og udvikle uddannelse og undervisning.

Koordinere kursus- og uddannelsesudbud samt samarbejde om udvikling af nye kurser og uddannelser.

Drøfte pædagogiske og didaktiske tiltag på uddannelsesområdet.

Bidrage til at udvikle studiemiljøet på de forskellige campusser.

Gennemføre videndeling på tværs af uddannelsesrådene.

*Kommunikation*

Profilere og markedsføre uddannelser over for aftagere, studerende og øvrige interessenter (både nationale og internationale), herunder udvikle og vedligeholde skolens hjemmeside i samarbejde med SUND-kommunikation og institutter.

**5. Økonomi**

Uddannelsesrådet sikrer i samarbejde med institutterne den nødvendige driftsøkonomi til de aftalte aktiviteter.

Med hensyn til administrativ allokering af ressourcer til løsning af rækken af opgaver indgås i hvert enkelt tilfælde aftale mellem uddannelsesrådet og de relevante enheder på Fakultetet om, hvilke leverancer der skal ydes til konkrete opgaver.

**6. Medlemmer og konstituering**

Rådet består af institutlederne fra de tre veterinære institutter samt studienævnsformand og studienævnsnæstformand for studienævnet for Veterinærmedicin og Husdyrvidenskab. Studieledere, medlemmer af fagkyndige råd (ved tværfakultære uddannelser) og studerende indkaldes til møder ad hoc når uddannelser andre end Veterinæruddannelsen drøftes.

Uddannelsesrådet ledes af en formand, som udpeges af dekanen blandt fastansatte VIP og institutledere for en treårig periode efter indstilling fra uddannelsesrådet.

Formanden refererer til dekanen, evt. til prodekan for uddannelse efter delegation fra dekanen.

Formanden skal sikre varetagelse af uddannelsesrådets opgaver.

Uddannelsesrådet kan endvidere udpege flere medlemmer efter behov.

Der kan i den forbindelse særligt udpeges suppleanter for studentermedlemmer.

**7. Møder**

**7.1. Indkaldelse**

Formanden indkalder til uddannelsesrådsmøder, som afholdes mindst fire gange årligt.

Dagsorden til uddannelsesrådets møder med bilagsmateriale udarbejdes af uddannelsesrådets formand og sekretæren. Der udarbejdes korte beslutningsreferater fra møderne. Indkaldelsen og referaterne sendes til prodekan for uddannelse og uddannelseschef til orientering.

**7.2. Afvikling**

Uddannelsesrådets møder ledes af formanden.

Uddannelsesrådet drøfter sager med henblik på så bred konsensus som muligt.

Det er formanden, der under hensyn til rådets drøftelser, videregiver rådets holdninger.

**8. Samarbejde mellem uddannelsesrådet og andre organer**

**8.1. Fakultetsledelsen og dekanatet**

Fakultetsledelsen skal høre Uddannelsesrådet i sager, som vedrører uddannelsesområdets udvikling. Uddannelsesrådet har en rådgivende funktion over for fakultetsledelsen og dekanatet.

Samarbejdet foregår ved rådets møder samt ved udvidede fakultetsledelsesmøder (FLT-U møder), hvor uddannelsesrådsformanden deltager, en gang om måneden.

**8.2 Andre organer**

Uddannelsesrådet samarbejder med studienævn, studieledere, studerende, institutter og fakultetsservice (særlig Afdeling for Uddannelse og Studerende og Kommunikationsafdeling), jf. de under punkt 4 nævnte opgaver.

Uddannelsesrådet samarbejder med ph.d.-området og andre postgraduate uddannelsesområder, når det er relevant.

**9. Ikrafttræden**

Kommissorium for uddannelsesrådet er vedtaget på udvidet fakultetsledelsesmøde den [dato] 2016.

Kommissoriet erstatter tidligere kommissorium af 26. juni 2012.